J. Brocka, poslanec: (2002-08-20):
J. Migaš, predseda NR SR: Vyhlasujem rozpravu o tomto bode programu za skončenú. Chce sa vyjadriť... Nech sa páči, pán minister, reakcia na faktickú poznámku pána poslanca Brocku. Nech sa páči. P. Magvaši, minister práce, sociálnych vecí a rodiny SR: Nebudem sa znižovať na predvolebné rečnenie, ja by som chcel, pán poslanec Brocka, vás jednoznačne ubezpečiť o tom, že pracujeme na druhom pilieri bez ohľadu na to, či sú tu voľby alebo nie. To je prvá základná vec. Že využívame na to nielen skúsenosti pána profesora Tomeša, ale využívame na to aj skúsenosti expertov Svetovej banky, že využívame skúsenosti aj expertov Kanady a Švédska, pretože ten model, ktorý navrhlo ministerstvo práce, sociálnych vecí, je úspešne aplikovaný vo Švédsku a v Kanade. Takže ďakujem za radu, aby som sa tomu intenzívnejšie venoval, ale venujem sa tomu. Osobne si obrátene myslím, že práve vrátenie tohto zákona späť hovorí o tom, že iné vplyvy sú veľmi intenzívne v tom, že sme vytvorili podmienky týmto zákonom pre to, aby neschopní odišli preč zo scény. J. Migaš, predseda NR SR: Čiže vyhlasujem rozpravu za skončenú. Chce sa vyjadriť spravodajca. Chce? Nie? Nie, áno? Prerušujem rozpravu o tomto bode programu. Budeme hlasovať neskôr, ako som už uviedol, čiže teraz preruším rokovanie o tomto bode programu, panie poslankyne, páni poslanci. Teraz pristúpime k druhému a tretiemu čítaniu o zákone z 19. júna 2002, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky. Materiál ste dostali ako tlač 1642, jeho súčasťou je rozhodnutie prezidenta Slovenskej republiky z 12. júla 2002 o vrátení zákona ako aj schválený zákon z 19. júna 2002. Zákon bol rozhodnutím zo 16. júla 2002 č. 1838 pridelený na prerokovanie príslušným výborom Národnej rady Slovenskej republiky. Dávam slovo poverenému členovi ústavnoprávneho výboru, poslancovi Alexejovi Ivankovi, a prosím ho, aby informoval Národnú radu o výsledku prerokovania tohto zákona v ústavnoprávnom výbore. Nech sa páči, pán poslanec. A. Ivanko, poslanec: Ďakujem za slovo. Vážený pán predseda, vážené kolegyne poslankyne, vážení kolegovia poslanci, dovoľte mi, aby som vás oboznámil so spoločnou správou výborov Národnej rady o prerokovaní zákona z 19. júna 2002, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou v druhom čítaní. Zákon z 19. júna 2002, ktorým sa mení a dopĺňa Občiansky zákonník v znení neskorších predpisov, a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou, tlač 1642, pridelil predseda Národnej rady svojím rozhodnutím č. 1838 zo 16. júla 2002 týmto výborom: ústavnoprávnemu výboru a Výboru Národnej rady pre financie, rozpočet a menu. Zároveň určil k predmetnému zákonu ako gestorský výbor ústavnoprávny výbor. Výbory prerokovali predmetný zákon v lehote určenej rozhodnutím predsedu Národnej rady. Ústavnoprávny výbor Národnej rady svojím uznesením zo 16. augusta 2002 pod č. 1089 odporučil schváliť zákon z 19. júna 2002, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou. Výbor Národnej rady pre financie, rozpočet a menu rokoval o zákone 19. augusta 2002, neprijal uznesenie, nakoľko návrh zákona v znení zmien, uvedený v rozhodnutí prezidenta republiky, nezískal podporu potrebnej nadpolovičnej väčšiny všetkých členov výboru. Gestorský výbor k zákonu z 19. júla 2002, ktorým sa mení a dopĺňa Občiansky zákonník v znení neskorších predpisov, a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky, podľa § 90 ods. 5 a § 79 ods. 4 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov a na základe stanovísk výborov, ktorým bol zákon pridelený, odporúča Národnej rade Slovenskej republiky hlasovať o každej pripomienke osobitne a tieto schváliť a zákon v znení prijatých pripomienok prezidentom Slovenskej republiky schváliť. Pán predseda, skončil som, otvorte rozpravu k tomuto bodu rokovania.